ცნობილი ხუთეული

ცნობილი ხუთეული — ინგლისელი მწერლის, ენიდ ბლაიტონის მიერ დაწერილი საბავშვო წიგნების სერიაა. სერია მოიცავს ოცდაერთ რომანს, რომლებიც ქვეყნდებოდა 1942 წლიდან 1963 წლამდე. წიგნები მოგვითხრობენ ოთხი ბავშვისა და მათი ძაღლის თავგადასავლებზე, რომლებიც არდადეგებს ერთად ატარებენ და მრავალ ხათაბალაში ეხვევიან. მთავარი პერსონაჟები არიან:
ჯულიენ კირინი.
დიკ კირინი.
ჯორჯინა (ჯორჯი) კირინი.
ენ კირინი.
ტიმოთი (ტიმი)-ჯორჯის ძაღლი.
,,ცნობილი ხუთეული არის ერთ-ერთი ყველაზე პოპულარული საბავშვო წიგნების სერია ისტორიაში. წიგნები ნათარგმნია მრავალ ენაზე და და მათი საერთო ტირაჟი 100 მილიონ ეგზემპლარს აღემატება. წიგნების ეს სერია საფუძვლად დაედო რამდენიმე სატელევიზიო ადაპტაციას, ფილმს, თამაშსა და სხვა მედია პროდუქტებს. მოქმედება ძირითადად მიმდინარეობს ინგლისის სანაპიროებზე, სოფლებში, პატარა კუნძულებზე და ძველ სახლებში. ბავშვები ხშირად აწყდებიან კონტრაბანდისტებს, ქურდებს და სხვა კრიმინალურ საქმეებში ჩართულ პირებს.. ისინი ყოველთვის წარმატებით ხსნიან მათთან დაკავშირებულ საიდუმლოებებს. წიგნები გამოირჩევა თავისი სასიამოვნო ატმოსფეროთი, თავგადასავლების თხრობის სტილით, მეგობრობის თემით და იმ დროის ინგლისური, სოფლური ცხოვრების რომანტიზირებული აღწერით.
პერსონაჟები
მთავარი პერსონაჟები
ჯულიენ კირინი-უფროსი ძმა-დაახლოებით 12 წლის პირველ წიგნში. ის მიჩნეულია ჯგუფის ლიდერად. ხუთეულიდან იგი ყველაზე გონიერია. იგი არის მაღალი, ძლიერი, სიმპატიური, ჭკვიანი, პასუხისმგებლიანი და კეთილი.ჯულიენს აქვს თაფლისფერი თვალები და მტკიცე მზერა. მას აქვს კარგი გამოსავლების პოვნის უნარი და ეხერხება ხალხთან ურთიერთობა. მისი თვისებები და ცოდნა სცდება ჩვეულებრივი ბიჭისას. მას ასევე მოსწრებული ენა აქვს და მწარედ პასუხობს ცუდ ხალხს, რომლებიც ბავშვების დაჩაგვრას ცდილობენ.

დიკ კირინი-ჯულიენის უმცროსი ძმა. დაახლოებით 11 წლის პირველ წიგნში. დიკი ჯგუფის ხუმარაა, თუმცა ჯულიენთან შედარებით ნაკლებად თავდაჯერებულია. დიკი ძალიან ჭკვიანია, სწორედ ის არის ადამიანი, რომელიც პოულობს მნიშვნელოვან დეტალებს საიდუმლოს ამოსახსნელად.იგი ზოგჯერ აბრაზებს თავის პატარა და ენს, მაგრამ ჯულიენის მსგავსად ყოველთვის ზრუნავს მასზე და როდესაც ენი მოწყენილია, ყოველთვის ცდილობს მის გამხიარულებას. დიკი მუდამ მშიერია და ძალიან უყავრს ჭამა.

ენ კირინი- ჯულიენის და დიკის უმცროსი და. დაახლოებით 10 წლის პირველ წიგნში. ის წიგნში წარმოჩენილია, როგორც სტერეოტიპული გოგონა, რომელიც აღიზარდა პოპულარული გენდერული როლების მიხედვით.მას უყვარს სახლის და სამზარეულოს საქმეები. მას სულაც არ მოსწონს ის სახიფათო თავგადასავლები, რომლებიც ასე უყვართ დანარჩენებს. ენი პირადპირია და ამით ამაყობს.

ჯორჯინა (ჯორჯ) კირინი- ენის, დიკის და ჯულიენის ბიძაშვილი დედის მხრიდან. დაახლოებით 11 წლის პირველ რომანში. იგი არის ძალზედ მეამბოხე გოგონა, რომელსაც ურჩევნია ბიჭად იყოს აღქმული, ამიტომ ის მოკლედ იჭრის თმას და ითხოვს, რომ ,,ჯორჯი დაუძახონ. არ უყვარს, როდესაც ბიჭებს რამეში ანიჭებენ უპირატესობას და ყოველთვის ეჯიბრება მათ. ის ძალიან შემართებული და ერთგულია, მაგრამ აქვს ფიცხი ხასიათი. იგი ცხოვრობს კირინის ყურეში თავის მშობლებთან ერთად.

ტიმოთი (ტიმი)- ჯორჯის შავ-თეთრი შერეული ჯიშის, შინაური ძაღლი, რომელიც ძალიან ერთგულია და ბავშვებს ხშირად ეხმარება კრიმინალებისგან თავის დაღწევაში.

სხვა პერსონაჟები
კვენტინ კირინი- ჯორჯის მეცნიერი მამა და ბავშვების ბიძა. მას შვილის მსგავსად აქვს ძალზედ ფიცხი ხასიათი და ითხოვს, რომ ბავშვებმა იგი არ შეაწუხონ. მისი სამეცნიერო კვლევებით ხშირად ინტერესდებიან კრიმინალები, რის შედეგადაც ბავშვები კიდევ უფრო ხშირად ეხვევიან ხათაბალებში. რამდენიმე წიგნში მას იტაცებენ კრიმინალები.მიუხედავად მისი ფიცხი ხასიათებისა, იგი მზრუნველი ქმარი, მამა და ბიძაა, რომელიც ძალიან ამაყობს თავისი ქალიშვილით.

ფანი კირინი- ჯორჯის დედა და კვენტინის ცოლი, ბავშვების დეიდა. ფანი ლმობიერი და მზრუნველი ქალია, რომელიც გასაოცარი მოთმინებით ,, უძლებს თავის ფიცხ ქმარს.